b'\n_START_ARTICLE_\nPilar de Borb\xc3\xb3n\n_START_SECTION_\nOpv\xc3\xa6kst\n_START_PARAGRAPH_\nPilar er \xc3\xa6ldste datter af Juan af Barcelona, der var den f\xc3\xb8rste i r\xc3\xa6kken til at f\xc3\xb8re den spanske kongefamilie videre. Hans far, Alfons 13. havde som f\xc3\xb8lge af politiske uroligheder m\xc3\xa5ttet frasige sig tronen og g\xc3\xa5 i eksil i 1931, og i 1933 frasagde Juans \xc3\xa6ldre br\xc3\xb8dre begge tronen, hvormed Juan blev arving. Han boede i de kommende \xc3\xa5r i Cannes og Rom og blev i 1935 gift med Mar\xc3\xada de las Mercedes de Borb\xc3\xb3n y Orl\xc3\xa9ans. Pilar blev f\xc3\xb8dt \xc3\xa5ret efter som parrets f\xc3\xb8rste barn._NEWLINE_Pilar og hendes yngre s\xc3\xb8skende voksede op forskellige steder i Europa, hvor for\xc3\xa6ldrene boede \xe2\x80\x93 prim\xc3\xa6rt i Estoril i Portugal. I 1967 blev hun gift med Luis G\xc3\xb3mez-Acebo y Duque de Estrada (1934-1991), en spansk adelsmand. For at gifte sig med en person, der ikke var kongelig, m\xc3\xa5tte Pilar frasige sig retten til den spanske trone. Parret fik fem b\xc3\xb8rn._NEWLINE_Pilar var pr\xc3\xa6sident for F\xc3\xa9d\xc3\xa9ration \xc3\x89questre Internationale, det internationale ridesportsforbund, i perioden 1994-2005 og er fortsat en aktiv st\xc3\xb8tte til ridesporten. Hun var ogs\xc3\xa5 medlem af Den Internationale Olympiske Komit\xc3\xa9 for Spanien i perioden 1996-2006, hvorp\xc3\xa5 hun blev \xc3\xa6resmedlem af komiteen. Hun har desuden v\xc3\xa6ret pr\xc3\xa6sident for Europa Nostra i perioden 2007-2009._NEWLINE_Pilar taler fem sprog flydende: Spansk, fransk, italiensk, engelsk og portugisisk.'